
Feleslegesség vizsgálata az élelmiszerfogyasztáson keresztül

Kulcsszavak: feleslegesség, fenntartható fejlődés, élelmiszer
A feleslegesség témaköre nagyon összetett, szubjektív, s emiatt vitatható elmélet. Ugyanakkor minden ember érzi ebben a fogyasztáshajhász társadalomban, hogy valami nincs teljesen rendben. Többet fogyasztunk – eszünk –, mint amennyit kellene, több ruhánk, tartós fogyasztási cikkünk van, mint eddig bármikor. A korábbi és a legújabb közgazdaságtani kutatásokat felhasználva ugyan nem sikerült bizonyítanom, hogy a feleslegesség felfogható a hasznosság inverzeként, mégis érezhető, hogy a két fogalom között erős kapcsolat létezik.
Például az élelmiszerfogyasztásban, ahol a nem szükséges (nem egészséges) tápanyagok elfogyasztása feleslegesen történik. Második hipotézisemet vizsgálva, bár csak aggregált mértékegységben, de bebizonyítottam, hogy ma a magyarok jóval többel, 27%-kal fogyasztanak többet, mint amennyire szakmai szervezetek szerint szükségük lenne. Kimutatásra került, hogy ha minden magyar csak az Országos Élelmezési és Táplálkozástudományi Intézet ajánlása szerinti tápanyagot fogyasztaná, vagyis a fejenként 2 168 kcal-t, akkor országos szinten mintegy 7,9 milliárd kilókalória maradna meg, mely 3,8 millió ember 2100 kcal-s napi étrendjével egyenlő. Ez elegendő Omán vagy Bosznia Hercegovina teljes lakosságának egy napi ellátására.
A harmadik hipotézisem vizsgálatakor szintén bizonyításra került, hogy létezik mérhető, elkerülhető élelmiszerhulladék. Az elemzés szerint minden magyar naponta 0,2 kg élelmiszert dob ki feleslegesen a szemetesbe. Ha ez az élelmiszerfelesleg nem a kukában végezné, akkor egy 800 kcal-ás reggelivel számolva 1,436 millió fő, tehát egész Észtország népességét vendégül láthatnánk.
A dolgozat során vizsgált két tényező (fogyasztás és hulladék) csupán csak két lehetősége az élelmiszereket körülvevő feleslegességnek. Kutatásom folytatásaként az élelmiszerek ál-tal megtett út meghatározásával kívánok majd foglalkozni.



